Source: http://www.europarl.europa.eu/doceo/document/TA-8-2017-10-04_MT.html
Timestamp: 2019-11-15 16:46:50+00:00
Document Index: 24923

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - L-Erbgħa, 4 ta' Ottubru 2017
Ftehim li jistabbilixxi l-Fondazzjoni Internazzjonali UE-ALK ***
Dispożizzjonijiet tal-acquis ta' Schengen li jirrigwardaw is-Sistema ta' Informazzjoni dwar il-Viża fir-Repubblika tal-Bulgarija u r-Rumanija *
Skambju awtomatizzat ta' data fir-rigward ta' data dwar ir-reġistrazzjoni tal-vetturi fir-Repubblika Ċeka *
Skambju awtomatizzat ta' data fir-rigward ta' data dattiloskopika fil-Portugall *
Regoli u standards ta' sigurtà għal vapuri tal-passiġġieri ***I
Reġistrazzjoni ta' persuni li jbaħħru abbord vapuri tal-passiġġieri li joperaw lejn jew minn portijiet tal-Istati Membri ***I
Oġġezzjoni għal att ta' implimentazzjoni: Kriterji xjentifiċi għad-determinazzjoni ta' proprjetajiet li jfixklu s-sistema endokrinali
Konferenza tan-NU dwar it-Tibdil fil-Klima 2017 f'Bonn, il-Ġermanja
Riżoluzzjoni leġiżlattiva tal-Parlament Ewropew tal-4 ta' Ottubru 2017 dwar l-abbozz ta' Deċiżjoni tal-Kunsill dwar il-konklużjoni, f'isem l-Unjoni Ewropea, tal-Ftehim li jistabbilixxi l-Fondazzjoni Internazzjonali UE-ALK (11342/2016 – C8-0458/2016 – 2016/0217(NLE))
– wara li kkunsidra l-abbozz ta' Deċiżjoni tal-Kunsill (11342/2016),
– wara li kkunsidra l-abbozz ta’ Ftehim li jistabbilixxi l-Fondazzjoni Internazzjonali UE-[ALK] (11356/2016),
– wara li kkunsidra t-talba għal approvazzjoni preżentata mill-Kunsill skont l-Artikolu 209(2), l-Artikolu 212(1), l-Artikolu 218(6), it-tieni subparagrafu, punt (a), u l-Artikolu 218(8), it-tieni subparagrafu, tat-Trattat dwar il-Funzjonament tal-Unjoni Ewropea (C8-0458/2016),
– wara li kkunsidra r-rakkomandazzjoni tal-Kumitat għall-Affarijiet Barranin (A8-0279/2017),
2. Jagħti istruzzjonijiet lill-President tiegħu jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-gvernijiet u lill-parlamenti tal-Istati Membri u tal-pajjiżi tal-Komunità ta' Stati tal-Amerika Latina u tal-Karibew (CELAC).
Riżoluzzjoni leġiżlattiva tal-Parlament Ewropew tal-4 ta' Ottubru 2017 dwar l-abbozz ta' deċiżjoni tal-Kunsill dwar l-applikazzjoni ta' ċerti dispożizzjonijiet tal-acquis ta' Schengen li jirrigwardaw is-Sistema ta' Informazzjoni dwar il-Viża fir-Repubblika tal-Bulgarija u r-Rumanija (10161/2017 – C8-0224/2017 – 2017/0808(CNS))
– wara li kkunsidra l-abbozz tal-Kunsill (10161/2017),
– wara li kkunsidra l-Artikolu 4(2) tal-Att ta' Adeżjoni tar-Repubblika tal-Bulgarija u tar-Rumanija, skont liema artikolu ġie kkonsultat mill-Kunsill (C8‑0224/2017),
– wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A8-0286/2017),
Riżoluzzjoni leġiżlattiva tal-Parlament Ewropew tal-4 ta' Ottubru 2017 dwar l-abbozz ta' deċiżjoni ta' implimentazzjoni tal-Kunsill dwar it-tnedija ta' skambju awtomatizzat ta' data fir-rigward ta' data dwar ir-reġistrazzjoni tal-vetturi fir-Repubblika Ċeka (09893/2017 – C8-0197/2017 – 2017/0806(CNS))
– wara li kkunsidra l-abbozz tal-Kunsill (09893/2017),
– wara li kkunsidra l-Artikolu 39(1) tat-Trattat dwar l-Unjoni Ewropea, kif emendat mit-Trattat ta' Amsterdam, u l-Artikolu 9 tal-Protokoll Nru 36 dwar id-Dispożizzjonijiet Tranżitorji, skont liema artikoli ġie kkonsultat mill-Kunsill (C8-0197/2017),
– wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A8-0288/2017),
Riżoluzzjoni leġiżlattiva tal-Parlament Ewropew tal-4 ta' Ottubru 2017 dwar l-abbozz ta' Deċiżjoni ta' Implimentazzjoni tal-Kunsill dwar it-tnedija ta' skambju awtomatizzat ta' data fir-rigward ta' data dattiloskopika fil-Portugall (09898/2017 – C8-0213/2017 – 2017/0807(CNS))
– wara li kkunsidra l-abbozz tal-Kunsill (09898/2017),
– wara li kkunsidra l-Artikolu 39(1) tat-Trattat dwar l-Unjoni Ewropea, kif emendat mit-Trattat ta' Amsterdam, u l-Artikolu 9 tal-Protokoll Nru 36 dwar id-Dispożizzjonijiet Tranżitorji, skont liema artikoli ġie kkonsultat mill-Kunsill (C8-0213/2017),
– wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern (A8-0289/2017),
Riżoluzzjoni leġiżlattiva tal-Parlament Ewropew tal-4 ta' Ottubru 2017 dwar il-proposta għal direttiva tal-Parlament Ewropew u tal-Kunsill li temenda d-Direttiva 2009/45/KE dwar regoli u standards ta' sigurtà għal vapuri tal-passiġġieri (COM(2016)0369 – C8-0208/2016 – 2016/0170(COD))
– wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2016)0369),
– wara li kkunsidra l-Artikolu 294(2) u l-Artikolu 100(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C8-0208/2016),
– wara li kkunsidra l-ftehim proviżorju approvat mill-kumitat(i) responsabbli fis-sens tal-Artikolu 69f(4) tar-Regoli ta' Proċedura tiegħu u l-impenn meħud mir-rappreżentant tal-Kunsill, permezz tal-ittra tal-21 ta' Ġunju 2017, li japprova l-pożizzjoni tal-Parlament, skont l-Artikolu 294(4) tat-Trattat dwar il-Funzjonament tal-Unjoni Ewropea,–
– wara li kkunsidra r-rapport tal-Kumitat għat-Trasport u t-Turiżmu u l-opinjoni tal-Kumitat għall-Affarijiet Legali (A8-0167/2017),
Pożizzjoni tal-Parlament Ewropew adottata fl-ewwel qari tal-4 ta' Ottubru 2017 bil-ħsieb tal-adozzjoni tad-Direttiva (UE) 2017/... tal-Parlament Ewropew u tal-Kunsill li jemenda d-Direttiva li temenda d-Direttiva 2009/45/KE dwar regoli u standards ta' sigurtà għal vapuri tal-passiġġieri
(Peress li ntlaħaq ftehim bejn il-Parlament u l-Kunsill, il-pożizzjoni tal-Parlament taqbel mal-att leġiżlattiv finali, Direttiva (UE) 2017/2108.)
(1) ĠU C 34, 2.2.2017, p. 167.
Riżoluzzjoni leġiżlattiva tal-Parlament Ewropew tal-4 ta' Ottubru 2017 dwar il-proposta għal direttiva tal-Parlament Ewropew u tal-Kunsill li temenda d-Direttiva tal-Kunsill 98/41/KE dwar ir-reġistrazzjoni ta' persuni li jbaħħru abbord vapuri tal-passiġġieri li joperaw lejn jew minn portijiet tal-Istati Membri tal-Komunità u li temenda d-Direttiva 2010/65/UE tal-Parlament Ewropew u tal-Kunsill dwar il-formalitajiet ta' rappurtar għal bastimenti li jaslu fi u/jew jitilqu minn portijiet tal-Istati Membri (COM(2016)0370 – C8-0209/2016 – 2016/0171(COD))
– wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2016)0370),
– wara li kkunsidra l-Artikolu 294(2) u l-Artikolu 100(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C8-0209/2016),
– wara li kkunsidra l-ftehim proviżorju approvat mill-kumitat responsabbli skont l-Artikolu 69f(4) tar-Regoli ta' Proċedura tiegħu u l-impenn mogħti mir-rappreżentant tal-Kunsill b'ittra tal-21 ta' Ġunju 2017 biex tapprova l-pożizzjoni tal-Parlament, skont l-Artikolu 294(4) tat-Trattat dwar il-Funzjonament tal-Unjoni Ewropea,
– wara li kkunsidra r-rapport tal-Kumitat għat-Trasport u t-Turiżmu u l-opinjoni tal-Kumitat għal-Libertajiet Ċivili, il-Ġustizzja u l-Intern (A8-0168/2017),
Pożizzjoni tal-Parlament Ewropew adottata fl-ewwel qari fl-4 ta’ Ottubru 2017 bil-ħsieb tal-adozzjoni tad-Direttiva (UE) 2017/... tal-Parlament Ewropew u tal-Kunsill li temenda d-Direttiva tal-Kunsill 98/41/KE dwar ir-reġistrazzjoni ta' persuni li jbaħħru abbord vapuri tal-passiġġieri li joperaw lejn jew minn portijiet tal-Istati Membri tal-Komunità u d-Direttiva 2010/65/UE tal-Parlament Ewropew u tal-Kunsill dwar il-formalitajiet ta' rappurtar għal bastimenti li jaslu fi u/jew jitilqu minn portijiet tal-Istati Membri
(Peress li ntlaħaq ftehim bejn il-Parlament u l-Kunsill, il-pożizzjoni tal-Parlament taqbel mal-att leġiżlattiv finali, Direttiva (UE) 2017/2109.)
(1) ĠU C 34, 2.2.2017, p. 172.
Riżoluzzjoni tal-Parlament Ewropew tal-4 ta' Ottubru 2017 dwar l-abbozz ta' regolament tal-Kummissjoni li jemenda l-Anness II għar-Regolament (KE) Nru 1107/2009 billi jistabbilixxi l-kriterji xjentifiċi biex jiġu ddeterminati sustanzi li jfixklu s-sistema endokrinali (D048947/06 – 2017/2801(RPS))
– wara li kkunsidra r-riżoluzzjoni tiegħu tal-14 ta' Marzu 2013 dwar il-protezzjoni tas-saħħa pubblika mill-interferenti endokrinali(4).
– wara li kkunsidra l-Artikolu 5a(3)(b) tad-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni(5),
A. billi, bi qbil mal-punt 3.8.2 tal-Anness II għar-Regolament (KE) Nru 1107/2009, sustanza attiva għandha tiġi approvata biss jekk ma titqiesx li għandha sustanzi li jfixklu s-sistema endokrinali li jistgħu jikkawżaw effetti negattivi fuq organiżmi mhux fil-mira, ħlief jekk l-espożizzjoni tal-organiżmi mhux fil-mira għal dik is-sustanza attiva fi prodott għall-protezzjoni tal-pjanti f'kondizzjonijiet proposti realistiċi ta' użu tkun negliġibbli (il-kriterju ta' limitu għall-ambjent);
B. billi, bi qbil mat-tieni paragrafu tal-punt 3.6.5 tal-Anness II għar-Regolament (KE) Nru 1107/2009, il-Kummissjoni għandha tippreżenta lill-Kumitat Permanenti dwar il-Katina tal-Ikel u s-Saħħa tal-Annimali abbozz tal-miżuri li jirrigwardaw kriterji xjentifiċi speċifiċi biex ikunu ddeterminati dawk is-sustanzi li jħarbtu s-sistema endokrinali sal-14 ta' Diċembru 2013;
E. billi l-Qorti Ġenerali fis-sentenza tagħha fil-kawża T-521/14 b'mod ċar iddikjarat li ‘la spécification des critères scientifiques pour la détermination des propriétés perturbant le système endocrinien ne peut se faire que de manière objective, au regard de données scientifiques relatives audit système, indépendamment de toute autre considération, en particulier économique’(6) (punt 71);
I. billi dan l-aħħar paragrafu effettivament joħloq deroga mill-kriterju ta' limitu imniżżel fil-punt 3.8.2 tal-Anness II għar-Regolament (KE) Nru 1107/2009;
K. billi l-Qorti Ġenerali ddikjarat dan li ġej fis-sentenza msemmija hawn fuq: ‘Dans ce contexte, il importe de relever que, en adoptant le règlement n° 528/2012, le législateur a procédé à une mise en balance de l’objectif d’amélioration du marché intérieur et de celui de la préservation de la santé humaine, de la santé animale et de l’environnement, que la Commission se doit de respecter et ne saurait remettre en cause [...]. Or, dans le cadre de la mise en œuvre des pouvoirs qui lui sont délégués par le législateur, la Commission ne saurait remettre en cause cet équilibre, ce que cette institution a d’ailleurs en substance admis lors de l’audience’(7) (punt 72);
Q. billi l-Kummissjoni marret lil hinn mis-setgħat ta' implimentazzjoni tagħha billi mmodifikat element regolatorju fundamentali tar-Regolament (KE) Nru 1107/2009, kontra r-rikonoxximent tal-limiti tas-setgħat tagħha fis-smigħ quddiem il-Qorti fil-Kawża T-521-14, kontra l-asserzjoni tal-komunikazzjoni tal-Kummissjoni tal-15 ta' Ġunju 2016 u kontra l-prinċipju fundamentali tal-Unjoni tal-istat tad-dritt.
R. billi, anke li kieku l-iżviluppi fl-għarfien xjentifiku u tekniku kellhom jipprovdu raġunijiet validi biex tiddaħħal deroga f'dak li jirrigwarda l-kundizzjonijiet għall-approvazzjoni ta' sustanzi b'modalità ta' azzjoni endokrinali intenzjonata, tali deroga tista' tiddaħħal biss permezz ta' proċedura leġiżlattiva li temenda r-Regolament (KE) Nru 1107/2009 bi qbil mal-Artikolu 294 tat-TFUE;
3. Jitlob lill-Kummissjoni tirtira l-abbozz ta' regolament tagħha u tippreżenta wieħed ġdid lill-kumitat mingħajr dewmien;
(2) Sentenza tal-Qorti tal-Ġustizzja tas-16 ta' Diċembru 2015, L-Iżvezja vs Il-Kummissjoni, T-521/14, ECLI:EU:T:2015:976.
(3) Testi adottati, P8_TA(2016)0270.
(4) 4 ĠU C 36, 29.1.2016, p. 85.
(6) Minħabba li l-kawża tal-Qorti T-521/14 hija disponibbli biss bil-Franċiż u bl-Iżvediż, il-verżjoni Maltija tat-test hi pprovduta mis-servizzi tat-traduzzjoni tal-Parlament Ewropew: "l-ispeċifikazzjoni tal-kriterji xjentifiċi għad-determinazzjoni tas-sustanzi li jfixklu s-sistema endokrinali ma tistax issir ħlief b'mod oġġettiv, fid-dawl ta' data xjentifika relattiva għal dik is-sistema, indipendentement minn kull kunsiderazzjoni oħra, partikolarment dik ekonomika".
(7) Minħabba li l-kawża tal-Qorti T-521/14 hija disponibbli biss bil-Franċiż u bl-Iżvediż, il-verżjoni Maltija tat-test hi provduta mis-servizzi tat-traduzzjoni tal-Parlament Ewropew:"F'dan il-kuntest hu importanti li jiġi nnutat li, meta kien qed jadotta r-Regolament (UE) Nru 528/2012, il-leġiżlatur kkunsidra l-objettiv li ttejjeb is-suq intern u li jipproteġi s-saħħa tal-bniedem, tal-annimali u tal-ambjent, li l-Kummissjoni jeħtieġ li tirrispetta u ma tistax tikkontesta [...]. Fil-kuntest tal-eżerċizzju tas-setgħat mogħtija lilha mil-leġiżlatur, il-Kummissjoni ma tistax tikkuntesta dak il-bilanċ, fatt li, barra minn hekk, dik l-istituzzjoni kienet aċċettat fis-sustanza matul is-smigħ".
428k 68k
Riżoluzzjoni tal-Parlament Ewropew tal-4 ta' Ottubru 2017 dwar il-Konferenza tan-NU dwar it-Tibdil fil-Klima 2017 f'Bonn, il-Ġermanja (COP 23) (2017/2620(RSP))
– wara li kkunsidra l-Ftehim ta' Pariġi, id-Deċiżjoni 1/CP.21 u l-21 Konferenza tal-Partijiet (COP21) tal-UNFCCC, kif ukoll il-11-il Konferenza tal-Partijiet li serviet bħala l-Laqgħa tal-Partijiet għall-Protokoll ta' Kjoto (CMP11) li saru f'Pariġi mit-30 ta' Novembru sal-11 ta' Diċembru 2015,
– wara li kkunsidra t-18-il Konferenza tal-Partijiet (COP18) tal-UNFCCC u t-8 Konferenza tal-Partijiet li serviet bħala l-Laqgħa tal-Partijiet għall-Protokoll ta' Kjoto (CMP8), li saru f'Doha, il-Qatar, mis-26 ta' Novembru sat-8 ta' Diċembru 2012, u l-adozzjoni ta' emenda għall-Protokoll li tistabbilixxi t-tieni perjodu ta' impenn li jibda fl-1 ta' Jannar 2013 u jintemm fil-31 ta' Diċembru 2020,
– wara li kkunsidra t-22 Konferenza tal-Partijiet (COP22) tal-UNFCCC u l-1 Konferenza tal-Partijiet li serviet bħala l-Laqgħa tal-Partijiet għall-Protokoll ta' Kjoto (CMA1) li saru f'Marrakech, il-Marokk, mill-15 ta' Novembru sat-18 ta' Novembru 2016,
– wara li kkunsidra r-riżoluzzjoni tiegħu tas-6 ta' Ottubru 2016 dwar l-implimentazzjoni tal-Ftehim ta' Pariġi u l-Konferenza 2016 tan-NU dwar it-Tibdil fil-Klima f'Marrakech, il-Marokk (COP22)(1),
– wara li kkunsidra l-mistoqsijiet lill-Kunsill u lill-Kummissjoni dwar il-Konferenza tan-NU tal-2017 dwar it-Tibdil fil-Klima (COP23) f'Bonn , il-Ġermanja (O-0000068/2017 – B8-0329/2017 u O-000069/2017 – B8-0330/2017,)
2. Ifakkar li, skont il-provi xjentifiċi ppreżentati fir-Rapport ta' Valutazzjoni tal-IPCC AR5 tal-2014, it-tisħin tas-sistema klimatika huwa inekwivoku, it-tibdil fil-klima qiegħed tabilħaqq iseħħ u l-attivitajiet tal-bniedem kienu l-kaġun dominanti tat-tisħin li ġie osservat minn-nofs is-seklu 20; jinsab imħasseb li l-impatti mifruxa u sostanzjali tat-tibdil fil-klima huma diġà evidenti fis-sistemi naturali u umani fil-kontinenti kollha u fl-oċeani;
3. Jieħu nota tal-baġits globali tal-karbonju kif ippreżentati mill-IPCC fil-Ħames Rapport ta' Valutazzjoni tiegħu, u jikkonkludi li l-issoktar bil-livelli attwali ta' emissjonijiet globali ta' gassijiet serra se jikkonsma l-baġit tal-karbonju li fadal li huwa konsistenti mal-limitazzjoni għal 1,5 °C ta' żieda fit-temperatura medja fid-dinja fl-erba' snin li ġejjin; jisħaq li l-pajjiżi kollha għandhom jaċċeleraw it-tranżizzjoni lejn emissjonijiet żero netti ta' gassijiet serra u ta' reżiljenza klimatika bi qbil mal-Ftehim ta' Pariġi sabiex jiġu evitati l-agħar impatti tat-tisħin globali;
5. Iħeġġeġ id-djalogu bejn l-esperti u l-partijiet tal-IPCC hekk kif qed jitħejjew u jiġu ppubblikati r-riżultati tas-sitt ċiklu ta' valutazzjoni; jilqa', f'dan ir-rigward, id-deċiżjoni li fl-2018 jiġi ppubblikat rapport speċjali tal-IPCC dwar l-impatti tat-tisħin globali ta' 1,5 ºC 'il fuq mil-livelli preindustrijali u l-perkorsi relatati mal-emissjonijiet globali ta' gassijiet serra;
Il-Ftehim ta' Pariġi ratifika u implimentazzjoni tal-impenji
7. Jesprimi s-sodisfazzjon tiegħu għall-fatt li fil-COP22 f'Marrakech il-partijiet kollha impenjaw ruħhom favur ħidma kontinwa abbażi tal-impenji ta' Pariġi indipendentement mill-bidliet fiċ-ċirkustanzi politiċi;
11. Jiġbed l-attenzjoni lejn il-progress rapidu li sar s'issa biex jiġi tradott l-impenn internazzjonali tal-UE f'leġiżlazzjoni tal-UE li tistabbilixxi sistema robusta ta' politika għall-klima u l-enerġija għall-2030, u jenfasizza l-intenzjoni tiegħu li jikkonkludi dan il-proċess leġiżlattiv sa tmiem l-2017;
13. Jisħaq l-impenji meħuda skont il-Ftehim ta' Pariġi biex tiġi limitata ż-żieda fit-temperatura medja globali għal ferm inqas minn 2 °C 'il fuq mil-livelli preindustrijali u li jitkomplew l-isforzi biex din tkun limitata għal 1,5 °C, kif ukoll jenfasizza li l-għan li jintlaħaq bilanċ bejn l-emissjonijiet antropoġeniċi mis-sorsi u l-assorbimenti ta' gassijiet serra mill-bjar ("emissjonijiet netti żero") fit-tieni nofs ta' dan is-seklu, abbażi tal-prinċipju ta' ekwità, jikkostitwixxi pass deċiżiv fl-isforz globali kollettiv lejn tranżizzjoni għal ekonomija globali reżiljenti u newtrali għat-tibdil fil-klima;
15. Jistieden lill-partijiet kollha jiżguraw li l-NDCs tagħhom ikunu konsistenti ma' miri fit-tul skont l-għan fuq terminu twil dwar it-temperatura tal-Ftehim ta' Pariġi; jisħaq li l-ħidma fil-kuntest tar-Rapport Speċjali tal-IPCC dwar l-impatt ta' 1,5 °C u l-perkorsi relattivi, kif ukoll il-konklużjonijiet tad-Djalogu ta' Faċilitazzjoni 2018, għandhom jiġu kkunsidrati; f'dan il-kuntest, ifakkar l-impenn tal-G7 biex tippreżenta sa nofs is-seklu, strateġiji ta' żvilupp b'emissjonijiet baxxi ta' gassijiet serra ferm qabel l-iskadenza maqbula tal-2020; jesprimi r-rieda tiegħu li jipparteċipa bis-sħiħ fl-iżvilupp tal-istrateġija tal-UE fuq il-bażi tal-analiżi tal-Kummissjoni kif imħabbar fil-komunkazzjoni tagħha "Wara Pariġi" tat-2 ta' Marzu 2016 (COM(2016)0110);
18. Jisħaq l-importanza li tintwera l-aderenza tal-UE mal-Ftehim ta' Pariġi, fost l-oħrajn bl-implimentazzjoni tal-ftehim permezz ta' leġislazzjoni tal-UE, inklużi l-adozzjoni rapida mill-koleġiżlaturi tal-UE tar-Regolament dwar l-Azzjoni Klimatika u r-reviżjoni tad-Direttiva tal-EU ETS, kif ukoll it-tisħiħ tal-għanijiet u tal-strumenti ta' politika tal-UE fil-ħin; ifakkar li l-partijiet kollha huma mistiedna jikkomunikaw mas-segretarjat UNFCCC, sal-2020, l-istrateġiji tal-iżvilulpp fuq terminu twil u sa nofs is-seklu ta' emissjonijiet baxxi ta' gassijiet serra; iħeġġeġ lill-Kummissjoni, għalhekk, sabiex tirrispetta l-obbligu tal-ftehim, biex tħejji permezz tal-COP24 strateġija għal emissjonijiet żero sa nofs is-seklu għall-UE, tipprovdi passaġġ kosteffikaċi lejn l-ilħuq tal-għan ta' emissjonijiet żero netti adottat fil-Ftehim ta' Pariġi, bl-għan li ż-żieda fit-temperatura medja globali tinżamm sew inqas minn 2 °C u li jitkomplew l-isforzi biex dan jiġi limitat għal 1,5 °C; iqis li dan il-proċess għandu jinbeda malajr kemm jista' jkun sabiex ikun jista' jsir dibattitu komprensiv, li fih il-Parlament Ewropew għandu jaqdi rwol kruċjali, fi sħubija mar-rappreżentanti tal-awtoritajiet nazzjonali, reġjonali u lokali, kif ukoll mas-soċjetà ċivili u mas-settur kummerċjali; ifakkar, madankollu, li azzjoni fil-livell tal-UE biss mhux se tkun sodisfaċenti u, għaldaqstant, jistieden lill-Kummissjoni u lill-Kunsill jintensifikaw l-attivitajiet tagħhom maħsuba biex jinkoraġġixxu lis-sħab l-oħra jagħmlu l-istess;
23. Jilqa' l-inklużività tal-proċess tal-UNFCCC; iqis li sabiex tiġi żgurata parteċipazzjoni effikaċi jeħtieġ li tiġi indirizzata l-kwistjoni tal-kunflitti ta' interessi jew tal-interessi moħbija; f'dan il-kuntest, jitlob lill-parteċipanti kollha fil-proċess biex jistabbilixxu linji gwida jew proċeduri li jsaħħu l-ftuħ, it-trasparenza u l-inklużività mingħajr ma jkunu kompromessi l-għanijiet u l-objettivi tal-UNFCCC u l-Ftehim ta' Pariġi;
24. Jistieden lill-Istati Membri kollha jirratifikaw l-Emenda ta' Doha għall-Protokoll ta' Kjoto;
25. Jilqa' l-impenn li ttieħed f'Marrakech biex sal-2018 jitlesta l-programm ta' ħidma għat-tfassil ta' regoli ta' implimentazzjoni dettaljati dwar il-Ftehim ta' Pariġi; iqis li l-COP23 tikkostitwixxi pass fundamentali f'din il-ħidma teknika;
26. Jistenna kjarifika dwar l-istruttura tad-Djalogu Faċilitattiv tal-2018 matul il-COP23, li se tkun opportunità importanti biex isir rendikont tal-progress magħmul lejn il-mira ta' mitigazzjoni tal-ftehim u jiġu indirizzati t-tħejjija u r-reviżjoni tal-NDCs tal-Partijiet sal-2020, sabiex jintlaħqu l-objettivi tal-ftehim; jemmen li l-UE għandha tiżvolġi rwol proattiv f'dan l-ewwel djalogu faċilitattiv sabiex isir rendikont tal-ambizzjoni kollettiva u tal-progress fit-twettiq tal-impenji; jistieden lill-Kummissjoni u lill-Istati Membri biex, ferm qabel id-djalogu faċilitattiv, jipproponu impenji ulterjuri ta' tnaqqis fil-gassijiet serra li jmorru lil hinn mill-impenji attwali fl-ambitu tal-Ftehim ta' Pariġi u jikkontribwixxu b'mod xieraq sabiex jingħalaq id-distakk fir-rigward tal-mitigazzjoni skont il-kapaċitajiet tal-UE;
27. Ifakkar li t-tisħiħ tal-azzjoni ta' mitigazzjoni fil-perjodu ta' qabel l-2020 huwa prerekwiżit assolut sabiex jintlaħqu l-għanijiet fit-tul tal-Ftehim ta' Pariġi, u jistieden lill-UE tiżgura li l-azzjoni fl-immedjat tibqa' fuq l-aġenda tal-COP23;
28. Jilqa' l-"pjan direzzjonali għal USD 100 biljun" biex jintlaħaq l-objettiv li sal-2020 jiġu mobilizzati USD 100 biljun għall-azzjoni klimatika fil-pajjiżi li qed jiżviluppaw; jenfasizza li l-objettiv tal-mobilizzazzjoni ġie estiż sal-2025 kif maqbul fil-COP 21;
29. Jilqa' l-impenn tal-partijiet għall-Ftehim ta' Pariġi sabiex il-flussi finanzjarji kollha jkunu konsistenti ma' perkors lejn emissjonijiet baxxi ta' gassijiet serra u żvilupp reżiljenti għall-klima; iqis, għaldaqstant, li l-UE jeħtieġ tindirizza b'urġenza l-flussi finanzjarji għall-fjuwils fossili u l-infrastruttura b'livell għoli ta' karbonju;
30. Jirrikonoxxi l-importanza li jiġi indirizzat il-mekkaniżmu ta' telf u danni mdaħħal fil-Ftehim ta' Pariġi u jappoġġja bis-sħiħ id-diskussjoni dwar il-mekkaniżmu fil-COP23 f'Bonn;
31. Jenfasizza l-importanza li d-drittijiet tal-bniedem jibqgħu fil-qalba tal-azzjoni klimatika, u jinsisti li l-Kummissjoni u l-Istati Membri jiżguraw li n-negozjati dwar il-miżuri ta' adattament jirrikonoxxu l-bżonn tar-rispett, tal-protezzjoni u tal-promozzjoni tad-drittijiet tal-bniedem, li jinkludu, fost l-oħrajn, l-ugwaljanza bejn is-sessi, il-parteċipazzjoni sħiħa u ndaqs tan-nisa u l-promozzjoni attiva ta' tranżizzjoni ġusta tal-forza tax-xogħol li toħloq xogħol dinjituż u impjiegi ta' kwalità għal kulħadd;
32. Jilqa' t-tkabbir kostanti fil-livell ta' finanzjament għall-klima mill-UE, iżda jinsisti li hemm bżonn isiru aktar sforzi; jenfasizza l-importanza li jiġi żgurat li partijiet żviluppati oħra jirrispettaw il-kontributi mmirati tagħhom għall-objettiv ta' USD 100 biljun; jitlob impenji konkreti fil-livell internazzjonali u tal-UE sabiex jinstabu sorsi ta' finanzjament addizzjonali;
33. Jitlob lill-gvernijiet u lill-istituzzjonijiet finanzjarji pubbliċi u privati, fosthom il-banek, il-fondi tal-pensjonijiet u d-ditti tal-assigurazzjoni, jimpenjaw ruħhom b'mod ambizzjuż favur l-allinjament tal-prattiki ta' self u investiment mal-mira ta' temperatura medja globali ta' "ferm inqas minn 2 °C", f'konformità mal-Artikolu 2(1)(c) tal-Ftehim ta' Pariġi, u l-abbandun tal-fjuwils fossili, inkluż bl-eliminazzjoni gradwali tal-krediti għall-esportazzjoni għall-investimenti fil-qasam tal-fjuwils fossili; jitlob garanziji pubbliċi speċifiċi li jippromwovu investimenti u tikketti ekoloġiċi u joffru ta' vantaġġi fiskali għall-fondi tal-investimenti ekoloġiċi u għall-ħruġ ta' bonds ekoloġiċi;
34. Jirrikonoxxi li bidliet fis-sistemi tat-taxxa nazzjonali u internazzjonali, inkluż it-trasferiment tal-piż tat-taxxa minn fuq ix-xogħol għal fuq il-kapital, l-applikazzjoni tal-prinċipju ta' "min iniġġes iħallas", l-eliminazzjoni gradwali tal-fjuwils fossili u l-iffissar ta' prezz xieraq għall-karbonju, huma essenzjali sabiex jinħoloq ambjent ekonomiku favorevoli li jinkoraġġixxi l-investiment pubbliku u privat u jippermetti t-twettiq ta' objettivi ta' żvilupp sostenibbli fil-qafas tal-politiki industrijali;
35. Jinkoraġġixxi tisħiħ fil-kooperazzjoni bejn il-pajjiżi żviluppati u dawk li qed jiżviluppaw, inkluż fil-qafas tas-Sħubija dwar l-NDCs, b'tali mod li l-pajjiżi jkollhom aċċess aktar effikaċi għall-għarfien tekniku u l-appoġġ finanzjarju meħtieġ biex jimplimentaw politiki li jirrispettaw u jeċċedu l-NDCs tagħhom;
36. Jistieden lill-Kummissjoni twettaq evalwazzjoni sħiħa tal-konsegwenzi li l-Ftehim ta' Pariġi jista' jkollu fuq il-baġit tal-UE u tiżviluppa mekkaniżmu ta' finanzjament awtomatiku ddedikat fil-livell tal-UE li jipprovdi finanzjament addizzjonali sabiex jiġi żgurat li l-UE tagħti s-sehem ġust tagħha biex jintlaħaq l-objettiv internazzjonali ta' finanzjament ta' USD 100 biljun għall-klima;
37. Jitlob impenji konkreti sabiex jinstabu sorsi ta' finanzjament addizzjonali għall-klima, inkluż bl-introduzzjoni ta' taxxa fuq it-tranżazzjonijiet finanzjarji, it-twarrib ta' xi kwoti ta' emissjonijiet tal-EU ETS fil-perjodu 2021-2030 u l-allokazzjoni ta' dħul mill-UE u miżuri internazzjonali dwar l-emissjonijiet mill-avjazzjoni u mit-tbaħħir għall-finanzjament internazzjonali tal-klima u l-Fond Ekoloġiku għall-Klima;
38. Jenfasizza l-isforzi min-naħa ta' firxa dejjem usa' ta' atturi mhux statali biex jeliminaw il-karbonju u jsiru aktar reżiljenti għat-tibdil fil-klima; jenfasizza, għaldaqstant, l-importanza ta' djalogu strutturat u kostruttiv bejn il-gvernijiet, il-komunità kummerċjali, il-bliet, ir-reġjuni, l-organizzazzjonijiet internazzjonali, is-soċjetà ċivili u l-istituzzjonijiet akkademiċi u li jiġi żgurat l-involviment tagħhom fl-ippjanar u l-implimentazzjoni ta' azzjonijiet klimatiċi skalabbli biex titrawwem azzjoni robusta u globali għall-ħolqien ta' soċjetajiet reżiljenti u b'livell baxx ta' emissjonijiet ta' karbonju u jintwera progress biex jintlaħqu l-objettivi tal-Ftehim ta' Pariġi;
39. Jitlob li l-UE u l-Istati Membri tagħha, flimkien ma' partijiet oħra tal-UNFCCC, jippromwovu proċess li jinvolvi b'mod attiv lill-atturi mhux statali fin-negozjati għall-implimentazzjoni tal-Ftehim ta' Pariġi, jappoġġja l-isforzi tagħhom biex jikkontribwixxu għat-twettiq tal-NDC ta' Stat minkejja t-trasformazzjonijiet politiċi nazzjonali, u jippermettilhom jesploraw forom ġodda ta' parteċipazzjoni u assoċjazzjoni fil-qafas tal-UNFCCC;
40. Jenfasizza r-rwol importanti taż-Żona tal-Atturi Mhux Statali għall-Azzjoni Klimatika (NAZCA) fil-promozzjoni u s-segwitu tal-azzjoni min-naħa ta' atturi mhux statali, bħall-Patt Globali tas-Sindki, Missjoni Innovazzjoni, InsuResilience, Enerġija Sostenibbli għal Kulħadd u s-Sħubija dwar l-NDCs;
41. Jilqa' l-isforzi tal-promoturi tal-klima fil-qafas tas-Sħubija ta' Marrakech għall-Azzjoni Klimatika;
42. Jitlob lill-UE u lill-Istati Membri tagħha jaħdmu mal-atturi kollha tas-soċjetà ċivili (l-istituzzjonijiet, is-settur privat, l-organizzazzjonijiet mhux governattivi u l-komunitajiet lokali) biex jiżviluppaw inizjattivi ta' tnaqqis f'setturi ewlenin (l-enerġija, it-teknoloġija, l-ibliet, it-trasport) u inizjattivi ta' adattament u reżiljenza bi tweġiba għal kwistjonijiet ta' adattament, partikolarment rigward l-aċċess għall-ilma, is-sigurtà alimentari u l-prevenzjoni tar-riskji; jistieden lill-gvernijiet kollha u lill-atturi kollha tas-soċjetà ċivili jappoġġjaw u jsaħħu din l-aġenda ta' azzjoni;
43. Ifakkar lin-Nazzjonijiet Uniti u lill-partijiet għall-UNFCCC li l-azzjoni individwali hija importanti daqs l-azzjoni tal-gvernijiet u l-istituzzjonijiet; jitlob, għalhekk, spinta akbar biex jiġu organizzati kampanji u attivitajiet ta' sensibilizzazzjoni u informazzjoni għall-pubbliku dwar il-ġesti – żgħar u kbar – li jistgħu jikkontribwixxu għall-ġlieda kontra t-tibdil fil-klima fil-pajjiżi żviluppati u fil-pajjiżi li qed jiżviluppaw;
44. Jilqa' l-iżvilupp ta' skemi għan-negozjar ta' emissjonijiet madwar id-dinja, inklużi 18-il skema għan-negozjar ta' emissjonijiet li qed jitħaddmu f'erba' kontinenti, u li jammontaw għal 40 % tal-PDG globali; jinkoraġġixxi lill-Kummissjoni tippromwovi rabtiet bejn l-EU ETS u skemi oħrajn għan-negozjar ta' emissjonijiet bil-għan li jinħolqu mekkaniżmi internazzjonali tas-suq tal-karbonju biex tiżdied l-ambizzjoni fil-qasam tal-klima filwaqt li jingħata kontribut biex jonqos ir-riskju tar-rilokazzjoni tal-emissjonijiet tal-karbonju permezz ta' kundizzjonijiet ekwi; jistieden lill-Kummissjoni tistabbilixxi salvagwardji li jiżguraw li r-rabtiet mal-EU ETS jikkontribwixxu għall-mitigazzjoni b'mod permanenti u ma jtellfux il-mira tal-UE f'dak li għandu x'jaqsam mal-emissjonijiet ta' gassijiet serra;
45. Jenfasizza l-bżonn ta' aktar ambizzjoni u azzjoni ħalli jinżammu biżżejjed inċentivi sabiex jinkiseb it-tnaqqis meħtieġ fl-emissjonijiet ta' gassijiet serra biex jintlaħqu l-miri tal-UE fir-rigward tal-klima u l-enerġija għall-2050; jissottolinja li ma sarx biżżejjed progress fit-tnaqqis tal-emissjonijiet ta' gassijiet serra fis-setturi tat-trasport u l-agrikoltura fir-rigward tal-objettivi tal-2020 u li jridu jiżdiedu l-isforzi biex dawn is-setturi jkunu jistgħu jilħqu l-miri tagħhom għat-tnaqqis tal-emissjonijiet sal-2030;
46. Jenfasizza l-importanza li tiġi żgurata l-integrità ambjentali ta' kwalunkwe approċċ għas-suq fil-futur, kemm fil-qafas tal-Ftehim ta' Pariġi kif ukoll lil hinn minnu, billi jitqiesu r-riskji bħal lakuni li jippermettu għadd doppju, problemi fir-rigward tal-permanenza u l-addizzjonalità tat-tnaqqis tal-emissjonijiet, l-effetti negattivi li jista' jkun hemm għall-iżvilupp sostenibbli, u inċentivi perversi biex titbaxxa l-ambizzjoni għal-livell tal-NDCs;
47. Jenfasizza li l-miri 20-20-20 għall-emissjonijiet ta' gassijiet serra, għall-enerġija rinnovabbli u għall-iffrankar tal-enerġija żvolġew rwol fundamentali biex dan il-progress jingħata spinta u biex jiġu sostnuti l-impjiegi ta' aktar minn 4,2 miljun persuna f'diversi ekoindustriji, bi tkabbir kontinwu rreġistrat matul il-kriżi ekonomika;
48. Jieħu nota tad-deċiżjoni tal-Assemblea tal-ICAO tal-2016 dwar it-twaqqif ta' Skema ta' Kumpens u Tnaqqis tal-Karbonju għall-Avjazzjoni Internazzjonali (CORSIA);
49. Jesprimi d-diżappunt tiegħu, madankollu, dwar il-fatt li l-ICAO ma qablitx dwar tnaqqis ta' emissjonijiet bl-introduzzjoni tal-CORSIA u, minflok, iffukat prinċipalment fuq il-kumpens; jiddispjaċih li l-kwalità tat-tpaċijiet mhija garantita bl-ebda mod, li l-applikazzjoni tal-CORSIA hija legalment vinkolanti mill-2027 'il quddiem biss, u li l-membri tal-ICAO għadhom ma tawx l-impenn tagħhom biex jipparteċipaw fil-fażi volontarja, filwaqt li emittenti kbar oħrajn ma impenjawx ruħhom favur tkabbir newtrali fil-karbonju, u dan iqajjem għadd kbir ta' mistoqsijiet dwar l-effett reali fuq il-klima, peress li r-riżultat għadu ma laħaqx l-aspettattivi li kellha l-UE meta ddeċidiet li "twaqqaf l-arloġġ" fir-rigward tal-EU ETS; jitlob il-finalizzazzjoni rapida ta' sett robust ta' regoli għat-tħaddim tal-CORSIA, l-implimentazzjoni f'waqtha tagħha fil-livell nazzjonali u reġjonali, u l-infurzar xieraq min-naħa tal-partijiet kollha; jitlob, barra minn hekk, it-tisħiħ tal-innovazzjoni teknoloġika kollha relatata mal-prestazzjoni tal-magni u l-kwalità tal-fjuwil;
50. Ifakkar li filwaqt li t-titjiriet intra-Ewropej se jkomplu jkunu koperti mill-EU ETS, kwalunkwe tibdil fil-leġiżlazzjoni eżistenti u fit-tħaddim skedat tal-CORSIA jista' jiġi kkunsidrat biss fid-dawl tal-livell ta' ambizzjoni tas-sistema u l-miżuri ta' implimentazzjoni li għad iridu jiġu żviluppati;
51. Jieħu nota tal-pjan direzzjonali għall-iżvilupp ta' strateġija komprensiva tal-Organizzazzjoni Marittima Internazzjonali (OMI) dwar it-tnaqqis tal-emissjonijiet ta' gassijiet serra mill-vapuri adottata fis-70 sessjoni tal-Kumitat tal-Protezzjoni tal-Ambjent tal-Baħar tal-OMI; iħeġġeġ lill-OMI tiżviluppa mekkaniżmu globali f'konformità mal-objettivi tal-Ftehim ta' Pariġi billi tistabbilixxi mira ambizzjuża għat-tnaqqis tal-emissjonijiet u tfassal skeda konkreta, bħala parti mill-istrateġija inizjali tal-OMI dwar il-gassijiet sera li għandha tiġi adottata fir-rebbiegħa tal-2018;
52. Jilqa' l-emenda ta' Kigali dwar tnaqqis gradwali globali fl-idrofluworokarburi (HFCs), li jikkontribwixxu għat-tisħin tal-klima; iqis li dan jirrappreżenta pass konkret fl-implimentazzjoni tal-Ftehim ta' Pariġi, li jista' jevita emissjonijiet ta' 'l fuq minn 70 biljun tunnellata ta' CO2 ekwivalenti sal-2050, jiġifieri 11-il darba l-emissjonijiet annwali tal-Istati Uniti, u għalhekk iħeġġeġ lill-partijiet kollha għall-Protokoll ta' Montreal jieħdu l-passi meħtieġa lejn ratifika rapida; ifakkar li l-UE adottat leġiżlazzjoni ambizzjuża biex telimina gradwalment l-HFCs b'79 % sal-2030, peress li l-alternattivi li jirrispettaw il-klima huma disponibbli b'mod mifrux u l-potenzjal tagħhom għandu jiġi sfruttat b'mod sħiħ;
53. Jinnota li l-prijoritajiet tal-Presidenza ta' Fiġi għall-COP23 jinkludu oqsma kkaratterizzati b'mod prominenti minn azzjonijiet ta' adattament u reżiljenza; ifakkar li l-azzjoni ta' adattament hija neċessità inevitabbli għall-pajjiżi kollha jekk iridu jnaqqsu l-effetti negattivi u jisfruttaw bis-sħiħ l-opportunitajiet għal tkabbir reżiljenti għall-klima u żvilupp sostenibbli;
54. Jappella biex jiġu stabbiliti kif suppost objettivi ta' adattament fit-tul ; ifakkar li l-pajjiżi li qed jiżviluppaw, b'mod partikolari l-pajjiżi l-anqas żviluppati u l-istati gżejjer iż-żgħar li qed jiżviluppaw, huma l-anqas li kkontribwew għat-tibdil fil-klima, iżda huma l-aktar vulnerabbli għall-effetti negattivi tiegħu u huma l-anqas kapaċi li jadattaw;
55. Jenfasizza l-ħtieġa li l-adattament għat-tibdil fil-klima jiġi tassew integrat fl-istrateġiji nazzjonali dwar l-iżvilupp, inkluż l-ippjanar finanzjarju, filwaqt li jitjiebu l-kanali ta' koordinament bejn il-livelli differenti ta' governanza u l-partijiet ikkonċernati; iqis li l-koerenza mal-istrateġiji u l-pjanijiet dwar it-tnaqqis tar-riskju ta' diżastri hija importanti wkoll;
56. Jenfasizza l-importanza li jiġu vvalutati b'mod speċifiku l-impatti tat-tibdil fil-klima fuq il-bliet u l-adattament uniku tagħhom u l-isfidi u l-opportunitajiet tal-mitigazzjoni; iqis li t-tisħiħ tal-bliet u l-kapaċità tal-awtoritajiet lokali li jimpenjaw ruħhom u jaħdmu lejn ir-reżiljenza tal-komunità tagħhom huma essenzjali biex tiġi indirizzata d-dimensjoni lokali tal-impatti tat-tibdil fil-klima;
57. Iqis li l-politiki dwar il-klima jkunu jistgħu jgawdu minn appoġġ suffiċjenti, sakemm dawn ikunu akkumpanjati minn miżuri soċjali, inkluża tranżizzjoni ġusta tal-fondi li jorbtu l-isfidi eżistenti li jirriżultaw mill-ġlieda kontra t-tibdil fil-klima fl-isforzi għall-ġlieda kontra l-qgħad u l-impjieg prekarju;
58. Jistieden lill-Kummissjoni tivvaluta mill-ġdid l-Istrateġija ta' Adattament tal-UE għall-2013 sabiex tintroduċi aktar enfasi u valur miżjud fil-ħidma ta' adattament fil-livell globali tal-UE billi ssaħħaħ ir-rabtiet mal-Ftehim ta' Pariġi u tappoġġja l-iżvilupp ulterjuri ta' kondiviżjoni effikaċi ta' prattiki tajba, eżempji u informazzjoni f'dak li għandu x'jaqsam mal-ħidma ta' adattament; jenfasizza l-ħtieġa li jiġu żviluppati sistemi u għodod għall-monitoraġġ tal-progress u l-effikaċja tal-pjanijiet u l-azzjonijiet ta' adattament nazzjonali;
59. Ifakkar li l-artijiet agrikoli, l-artijiet mistagħdra u l-foresti, li jkopru aktar minn 90 % tas-superfiċje tal-art tal-UE, se jkunu affettwati ħafna mit-tibdil fil-klima; jenfasizza li dan is-settur – magħruf bħala użu tal-art, tibdil fl-użu tal-art u l-forestrija (LULUCF) – huwa kemm bir kif ukoll sors tal-emissjonijiet u huwa kruċjali għall-mitigazzjoni u t-tisħiħ tar-reżiljenza;
60. Ifakkar li, skont l-Artikolu 2 tiegħu, il-Ftehim ta' Pariġi tal-4 ta' Novembru 2016 għandu l-għan, fost l-oħrajn, li jżid il-kapaċità ta' adattament għall-impatti negattivi tat-tibdil fil-klima u li jrawwem ir-reżiljenza għat-tibdil fil-klima u l-iżvilupp ta' emissjonijiet baxxi ta' gassijiet serra, b'mod li ma jheddidx il-produzzjoni tal-ikel, u jistieden lill-Kummissjoni u lill-Istati Membri jagħmlu l-flussi finanzjarji konsistenti ma' dan il-għan;
61. Jissottolinja l-konsegwenzi negattivi serji, u sikwit irreversibbli, ta' nuqqas ta' azzjoni, filwaqt li jfakkar li t-tibdil fil-klima jaffettwa lir-reġjuni kollha tad-dinja b'modi differenti, iżda lkoll dannużi ħafna, li jirriżultaw fi flussi migratorji u mwiet, kif ukoll telf mil-lat ekonomiku, ekoloġiku u soċjali; jisħaq li spinta politika u finanzjarja globali u konġunta għal innovazzjoni f'enerġija nadifa u rinnovabbli hija kruċjali biex nilħqu l-għanijiet tagħna dwar il-klima u sabiex jiġi ffaċilitat it-tkabbir;
62. Jirrikonoxxi l-ħafna diffikultajiet involuti fl-istabbiliment ta' definizzjoni aċċettata b'mod universali ta' "rifuġjat minħabba l-klima", iżda jappella għal rikonoxximent serju tan-natura u l-firxa tal-ispostament u l-migrazzjoni minħabba l-klima bħala riżultat tad-diżastri kkawżati mit-tisħin globali; jinnota bi tħassib li bejn l-2008 u l-2013, madwar 166 miljun ruħ kienu sfurzati jħallu djarhom minħabba diżastri naturali, livelli tal-baħar li qed jogħlew, fenomeni ta' temp estrem, deżertifikazzjoni, nuqqas ta' ilma, u t-tixrid ta' mard tropikali u mard li jinġarr minn vettur; ifakkar b'mod partikolari li l-iżviluppi relatati mal-klima f'partijiet tal-Afrika u tal-Lvant Nofsani jistgħu jikkontribwixxu għal instabbiltà politika, diffikultà ekonomika u intensifikazzjoni tal-kriżi tar-rifuġjati fil-Mediterran;
63. Josserva li d-deforestazzjoni u d-degradazzjoni forestali huma responsabbli għal 20 % tal-emissjonijiet globali tal-gassijiet serra, u jenfasizza r-rwol tal-foresti u tal-ġestjoni sostenibbli attiva tagħhom fil-mitigazzjoni tat-tibdil fil-klima u l-ħtieġa li jissaħħu l-kapaċitajiet adattivi u r-reżistenza tal-foresti għat-tibdil fil-klima; jenfasizza l-ħtieġa ta' sforzi ta' mitigazzjoni ffukati fuq is-settur tal-foresti tropikali (REDD+); jisħaq li mingħajr dawn l-isforzi ta' mitigazzjoni x'aktarx ikun impossibbli li jintlaħaq l-għan li t-tisħin globali jiġi limitat għal inqas minn 2 °C; jistieden lill-UE, barra minn hekk, issaħħaħ il-finanzjament internazzjonali għat-tnaqqis tad-deforestazzjoni fil-pajjiżi li qed jiżviluppaw;
64. Jenfasizza l-importanza tar-rwol li għandhom ukoll il-pajjiżi li qed jiżviluppaw fil-kisba tal-objettivi tal-Ftehim ta' Pariġi u l-bżonn li dawk il-pajjiżi jiġu megħjuna jimplimentaw il-pjanijiet klimatiċi tagħhom, b'mod li jisfruttaw bis-sħiħ is-sinerġiji mal-Għanijiet ta' Żvilupp Sostenibbli rilevanti tal-miżuri klimatiċi implimentati u mal-Pjan ta' Azzjoni ta' Addis Ababa u l-Aġenda 2030;
65. Jisħaq fuq il-ħtieġa li jiġi promoss aċċess universali għall-enerġija sostenibbli fil-pajjiżi li qed jiżviluppaw, b'mod partikolari fl-Afrika, permezz tal-użu aħjar tal-enerġija rinnovabbli; ifakkar li l-Afrika għandha riżorsi naturali enormi li jistgħu jissalvagwardjaw is-sigurtà tal-enerġija tagħha; jenfasizza li jekk, maż-żmien, jiġu stabbiliti b'suċċess interkonnessjonijiet tal-elettriku, parti mill-enerġija tal-Ewropa tista' tiġi mill-Afrika;
66. Jenfasizza li l-UE għandha l-esperjenza, il-kapaċità u d-dimensjoni globali li jkollha rwol ta' tmexxija fil-bini ta' infrastruttura iktar intelliġenti, iktar nadifa u iktar reżiljenti meħtieġa biex titwassal it-tranżizzjoni globali mnedija mill-Ftehim ta' Pariġi; jappella lill-UE biex tappoġġja l-isforzi tal-pajjiżi li qed jiżviluppaw fit-tranżizzjoni lejn soċjetajiet ikkaratterizzati minn livelli baxxi ta' karbonju li jkunu aktar inklużivi, soċjalment u ambjentalment sostenibbli, prosperużi u sikuri;
67. Jilqa' l-isforzi kontinwi u l-progress li sar mill-industrija Ewropea biex tonora l-obbligi tagħha u tieħu vantaġġ sħiħ mill-opportunitajiet li jirriżultaw mill-Ftehim ta' Pariġi, li jistgħu jirriżultaw f'azzjoni klimatika ta' suċċess u kosteffikaċi;
68. Jissottolinja li l-ġlieda kontra t-tibdil fil-klima hija prijorità globali u għandha tiġi segwita bħala sforz ġenwin madwar id-dinja kollha filwaqt li jiġu żgurati s-sigurtà tal-enerġija u ekonomija sostenibbli;
69. Jenfasizza li qafas ġuridiku stabbli u prevedibbli u sinjali ċari ta' politika kemm fil-livell tal-UE kif ukoll dak globali ser jiffaċilitaw u jsaħħu investiment relatat mal-klima;
70. Jissottolinja li impenn kontinwu, speċjalment min-naħa tal-emittenti globali ewlenin, huwa kruċjali għall-azzjoni klimatika u l-Ftehim ta' Pariġi; jiddispjaċih ħafna dwar l-aħbar min-naħa tal-amministrazzjoni tal-Istati Uniti rigward il-pożizzjoni tagħha dwar il-Ftehim ta' Pariġi; jilqa' bil-qawwa, madankollu, l-appoġġ kontinwu tal-industriji ewlenin tal-Istati Uniti li jifhmu b'mod ċar ir-riskji tat-tibdil fil-klima u l-opportunitajiet li jirriżultaw mill-azzjoni klimatika;
71. Iqis li, jekk ekonomiji ewlenin oħra jonqsu milli jieħdu impenji komparabbli ma' dawk tal-UE dwar it-tnaqqis tal-emissjonijiet ta' gassijiet serra, ser ikun meħtieġ li jinżammu d-dispożizzjonijiet dwar ir-rilokazzjoni tal-emissjonijiet tal-karbonju, b'mod partikolari dawk immirati lejn is-setturi esposti kemm għal intensità kummerċjali għolja kif ukoll għal sehem għoli ta' spejjeż tal-karbonju fil-produzzjoni, sabiex tiġi żgurata l-kompetittività globali tal-industrija Ewropea;
72. Jilqa' l-fatt li ċ-Ċina u kompetituri kbar oħrajn tal-industriji intensivi fl-enerġija tal-UE qegħdin jintroduċu mekkaniżmi ta' negozjar ta' kwoti tal-karbonju jew mekkaniżmi oħrajn ta' pprezzar; iqis li, sakemm jintlaħqu kundizzjonijiet ekwi, l-UE għandha żżomm miżuri adegwati u proporzjonati sabiex tkun żgurata l-kompetittività tal-industrija tagħha, u, fejn hemm bżonn, tiġi evitata rilokazzjoni tal-emissjonijiet tal-karbonju, b'kunsiderazzjoni għall-fatt li l-enerġija, l-industrija u l-politiki klimatiċi jimxu id f'id;
73. Jissottolinja l-importanza li jiżdiedu l-ammonti ta' ħaddiema kompetenti fl-industrija kif ukoll il-promozzjoni tal-għarfien u tal-aqwa prattiki biex jiġi stimulat il-ħolqien ta' impjiegi ta' kwalità, filwaqt li tkun sostnuta tranżizzjoni ġusta għall-forza tax-xogħol fejn meħtieġ;
74. Jistieden lill-UE sabiex tisħaq mal-komunità internazzjonali ħalli din tadotta miżuri konkreti mingħajr dewmien, inkluża skeda ta' żmien, għall-eliminazzjoni progressiva ta' sussidji li huma ta' ħsara għall-ambjent, inklużi dawk għall-fjuwils fossili, li jxekklu l-kompetizzjoni, jiskoraġġixxu l-kooperazzjoni internazzjonali u jostakolaw l-innovazzjoni;
75. Jisħaq fuq l-importanza tal-iffrankar enerġetiku, l-effiċjenza enerġetika u l-enerġija rinnovabbli biex jitnaqqsu l-emissjonijiet, kif ukoll għall-iffrankar finanzjarju, is-sigurtà tal-enerġija u biex jiġi evitat u mtaffi l-faqar enerġetiku b'tali mod li jiġu protetti u megħjuna l-familji vulnerabbli u foqra; jitlob li ssir promozzjoni globali ta' miżuri tal-effiċjenza u l-iffrankar enerġetiċi u l-iżvilupp ta' enerġija rinnovabbli (pereżempju billi jiġu stimulati l-awtoproduzzjoni u l-konsum ta' enerġija rinnovabbli) kif ukoll l-iskjerament effikaċi tagħhom; ifakkar li l-prijoritizzazzjoni tal-effiċjenza enerġetika u t-tmexxija globali fl-enerġija rinnovabbli huma tnejn mill-għanijiet ewlenin tal-Unjoni tal-Enerġija tal-UE;
76. Jissottolinja l-importanza li jiġu żviluppati teknoloġiji għall-ħżin tal-enerġija, grilji intelliġenti u rispons tad-domanda li jistgħu jikkontribwixxu għat-tisħiħ tal-iskjerament effikaċi tal-enerġija rinnovabbli fil-ġenerazzjoni tal-enerġija u s-setturi tat-tisħin u t-tkessiħ tad-djar;
77. Jissottolinja l-fatt li riċerka u innovazzjoni kontinwi u msaħħa fl-oqsma tal-mitigazzjoni tat-tibdil fil-klima, il-politika tal-adattament, l-użu effiċjenti tar-riżorsi, it-teknoloġiji b'emissjonijiet baxxi u l-użu sostenibbli ta' materja prima sekondarja ("ekonomija ċirkolari") huma kruċjali għall-ġlieda kontra t-tibdil fil-klima b'mod kosteffikaċi, kif ukoll għat-tnaqqis tad-dipendenza fuq il-fjuwils fossili; jappella, għalhekk, għal impenji globali biex tingħata spinta u attenzjoni għall-investiment f'dan il-qasam;
78. Jisħaq li avvanzi fit-teknoloġiji meħtieġa għad-dekarbonizzazzjoni ser jimplikaw sinjali politiċi ċari, inkluż it-tnaqqis tal-ostakli regolatorji u tas-suq għal teknoloġiji u mudelli kummerċjali ġodda, kif ukoll nefqa pubblika mmirata tajjeb;
79. Ifakkar li r-riċerka, l-innovazzjoni u l-kompetittività huma fost il-ħames pilastri tal-Istrateġija tal-Unjoni tal-Enerġija tal-UE; jinnota li l-UE hija determinata li tibqa' mexxej dinji f'dawn l-oqsma, filwaqt li fl-istess ħin tiżviluppa kooperazzjoni xjentifika mill-qrib mas-sħab internazzjonali; jisħaq fuq l-importanza tal-bini u ż-żamma ta' kapaċità ta' innovazzjoni b'saħħitha kemm fil-pajjiżi żviluppati kif ukoll f'dawk emerġenti għall-varar ta' teknoloġiji tal-enerġija nodfa u sostenibbli;
80. Ifakkar fir-rwol fundamentali tat-teknoloġiji diġitali sabiex tiġi ffaċilitata t-tranżizzjoni tal-enerġija, jinħolqu mudelli kummerċjali sostenibbli ġodda u tissaħħaħ l-effiċjenza u l-iffrankar enerġetiċi; jenfasizza l-benefiċċji ambjentali li jistgħu jirriżultaw mid-diġitalizzazzjoni tal-industrija Ewropea permezz tal-użu effiċjenti tar-riżorsi u t-tnaqqis tal-intensità tal-materjali;
81. Jissottolinja l-importanza li jsir użu sħiħ mill-programmi u l-istrumenti eżistenti tal-UE bħal Orizzont 2020 li jkunu miftuħa għall-parteċipazzjoni ta' pajjiżi terzi, speċjalment fl-oqsma tal-enerġija, it-tibdil fil-klima u l-iżvilupp sostenibbli;
82. Jappella għal użu aħjar tat-teknoloġiji bħas-satelliti spazjali, għall-ġbir preċiż ta' data dwar l-emissjonijiet, it-temperatura u t-tibdil fil-klima; jirrimarka b'mod partikolari l-kontribut tal-programm Copernicus; jappella wkoll għal kooperazzjoni trasparenti u kondiviżjoni tal-informazzjoni bejn il-pajjiżi kif ukoll data miftuħa għall-komunità xjentifika;
83. Jappoġġja bil-qawwa l-enfasi kostanti tal-UE f'dak li għandu x'jaqsam mad-diplomazija klimatika, li hija essenzjali biex tgħolli l-profil tal-azzjoni klimatika fil-pajjiżi sħab u l-opinjoni pubblika globali; jisħaq fuq il-ħtieġa li t-tibdil fil-klima jinżamm bħala prijorità strateġika fid-djalogi diplomatiċi, filwaqt li jitqiesu l-aħħar żviluppi u t-tibdil fix-xenarju ġeopolitiku; jissottolinja l-fatt li s-Servizz Ewropew għall-Azzjoni Esterna (SEAE) u l-Istati Membri għandhom kapaċità enormi ta' politika barranija u jridu juru sens ta' tmexxija fil-fora dwar il-klima; jisħaq li azzjoni klimatika ambizzjuża u urġenti, flimkien mal-implimentazzjoni tal-impenji tal-COP21 iridu jibqgħu waħda mill-prijoritajiet tal-UE fid-djalogi bilaterali u bireġjonali ta' livell għoli mal-pajjiżi sħab, il-G7, il-G20, in-NU u f'fora internazzjonali oħra;
84. Itenni l-fehma tiegħu li l-għanijiet tal-politika klimatika għandhom jitqiegħdu fiċ-ċentru tal-politika barranija tal-UE u l-aġenda globali; iħeġġeġ lill-UE u lill-Istati Membri biex juru tmexxija fl-azzjoni globali dwar il-klima permezz ta' impenn kontinwu għall-Ftehim ta' Pariġi u billi b'mod attiv jinvolvu lis-sħab strateġiċi, kemm fil-livell nazzjonali u f'dak subnazzjonali, sabiex jiffurmaw jew isaħħu l-alleanzi klimatiċi b'tali mod li jżommu l-momentum lejn reġim tal-protezzjoni tal-klima ambizzjuż;
85. Iħeġġeġ lill-UE u lill-Istati Membri jaħdmu biex jiksbu sensibilizzazzjoni, analiżi u mmaniġġjar usa' tar-riskji klimatiċi u jgħinu lis-sħab tal-UE madwar id-dinja fl-isforzi tagħhom biex jifhmu, jintegraw, jantiċipaw u jimmaniġġjaw aħjar l-impatti tat-tibdil fil-klima fuq l-istabbiltà fil-livell nazzjonali, is-sigurtà internazzjonali u l-ispostament tal-persuni;
86. Jimpenja ruħu li juża r-rwol internazzjonali tiegħu u s-sħubija f'netwerks parlamentari internazzjonali sabiex ifittex konsistentement progress lejn l-implimentazzjoni rapida tal-Ftehim ta' Pariġi;
87. Jemmen, peress li l-Parlament irid jagħti l-kunsens tiegħu għal ftehimiet internazzjonali u għandu rwol ewlieni fl-implimentazzjoni domestika tal-Ftehim ta' Pariġi bħala koleġiżlatur, li hu jeħtieġ ikun integrat tajjeb fid-delegazzjoni tal-UE; jistenna, għalhekk, li jitħalla jattendi l-laqgħat ta' koordinament tal-UE f'Bonn u li jiġi garantit aċċess għad-dokumenti preparatorji kollha hekk kif jinfetħu n-negozjati;
88. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, lill-gvernijiet u l-parlamenti tal-Istati Membri u lis-Segretarjat tal-UNFCCC, u jitlob li tintbagħat lill-partijiet kontraenti kollha li mhumiex membri tal-UE.
(1) Testi adottati, P8_TA(2016)0383.